በኮድ ሁለት የቤት ተሽከርካሪዎች ላይ ተጥሎ የነበረው የእንቅስቃሴ ክልከላ ተነሳ
አዲስ አበባ፦ የኮድ-2 የቤት ተሽከርካሪዎች የእንቅስቃሴ ክልከላ፣ የማስክ አጠቃቀም፣ የአገር አቋራጭ ትራንስፖርት የታሪፍ ጭማሪና የአዲስ አበባ አስተዳደር ሠራተኞች የሥራ መግቢያና መውጫ ሰዓት ላይ ማሻሻያ ተደርጓል። መንግሥት የኮሮናን ቫይረስ ለመከላከልና ሥርጭቱን ለመቀነስ የአስቸኳይ ጊዜ አዋጅ አውጆ ደንብና መመሪያዎችን በማውጣት እየተገበረ መሆኑ ይታወቃል። ከዚሁ ጋር ተያይዞም የሚኒስትሮች ኮሚቴ ቀደም ሲል የወጡ መመሪያ ቁጥር 1/2012 እና መመሪያ ቁጥር 2/2012 ማሻሻያዎችን የያዘ መመሪያ ቁጥር 4/2012ን አፅድቆ ሥራ ላይ እንዲውል አቅጣጫ ሰጥቷል።በዚህ መመሪያ መሰረትም በኮድ-2 የቤት ተሽከርካሪዎች ላይ ተጥሎ የነበረው ከፊል የእንቅስቃሴ ክልከላ፣ የማስክ አጠቃቀም፣ የአገር አቋራጭ የሕዝብ ተሽከርካሪዎች የታሪፍ ጭማሪ እንዲሁም የአዲስ አበባ አስተዳደር የመንግሥት ሠራተኞች የሥራ መግቢያና መውጫ ሰዓት ላይ ማሻሻያ አድርጓል።የኮሮና ቫይረስ ሥርጭትን ለመከላከልና ለመቆጣጠር የኮድ-2 የቤት ተሽከርካሪዎች በሙሉና በጎዶሎ መለያ ቁጥር ከፊል እገዳ ተጥሎ መቆየቱ ይታወቃል።ሆኖም የኮድ-2 ተሽከርካሪ ባለቤቶች እንደታሰበው ቤታቸው ከመዋል ይልቅ የህዝብ ትራንስፖርትና ታርጋዎችን እየቀያየሩ መጠቀም እንዲሁም ተራቸው ባልሆነ ቀን የመንቀሳቀስ ሁኔታ በመስተዋሉ የክልከላውን መልክ መቀየር አስፈላጊ መሆኑን የፌዴራል ጠቅላይ ዓቃቤ ሕግ አስታውቋል።በመሆኑም በኮድ-2 የቤት ተሽከርካሪዎች ላይ ተጥሎ የነበረው ክልከላ ተነስቶ አጠቃላይ የትራንስፖርት እንቅስቃሴውን መገደብ የሚያስችል አማራጭ ክልከላ እንዲተገበር የሚኒስትሮች ኮሚቴ ወስኗል።ከእንቅስቃሴ ገደብ መቀነሻ አሰራሮች አንዱ በአገር አቋራጭ ተሽከሪካሪዎች የሚንቀሳቀሱ ሰዎችን ቁጥር መቀነስ እንዲሁም የዋጋ ጭማሪ ማድረግ የሰዎችን እንቅስቃሴ ለመገደብ አስተዋጽኦ እንደሚያደረግ በትራንስፖርት ሚኒስቴር የተደረገው ጥናት አመላክቷል።በዚሁ መሰረት የወንበር አቅማቸው ከ45 ሰው በላይ የሆነ አገር አቋራጭ የህዝብ ማመላለሻ ተሽከርካሪዎች የታሪፍ ጭማሪ ከመደበኛ ዋጋው 75 በመቶ እንዲሆን የተወሰነ ሲሆን መደበኛ የወንበር ቁጥራቸው እስከ 45 ሰው የሆኑ የህዝብ ማመላለሻ ተሽከርካሪዎች የታሪፍ ጭማሪ ደግሞ 100 ፐርሰንት እንዲሆን ተወስኗል። የሚኒስትሮች ኮሚቴው ያሻሻለው ሌላው መመሪያም ከቤት ውጭ በማንኛውም ቦታ የአፍና አፍንጫ መሸፈኛ ጭምብል ማድረግ ግዴታ እንዲሆን የወሰነበት ነው። የአፍና አፍንጫ መሸፈኛ ማስክ /ጭምብል/ በፋብሪካዎች የተሰራ ወይም ባህላዊ ጨርቅ ሊሆን ይችላል። ይህን ግዴታ በማሰፈፀም ረገድም የፀጥታ መዋቅሩ ኃላፊነት እንዳለበት ተወስኗል።በሌላ በኩል የትራንስፖርት መጨናነቅ በመቀነስ የኮሮና ቫይረስ ሥርጭትን ለመከላከል የአዲስ አበባ አስተዳደር የመንግሥት ሠራተኞች የሥራ መግቢያ ማለዳ 1፡30 እንዲሆን የመውጫ ሰዓትም 9፡30 እንዲሆን ተደርጓል።ኅብረተሰቡ የቫይረሱን ሥርጭት የመከላከል ኃላፊነትና ግዴታ ያለበት በመሆኑ መዘናጋትና ችላ ባይነትን በማስወገድ እንዲሁም ሕግና ሥርዓት የማክበር ግዴታን በመገንዘብ መላው ሕዝብ ራሱን፣ ቤተሰቡንና አገሩን ቫይረሱ ከሚያስከትለው ጉዳት ለአፍታም ሳይዘናጋ እንዲጠብቅም ጥሪ ተላልፏል።አዲስ ዘመን ግንቦት 20 ቀን 2012 ዓ.ምበጋዜጣው ሪፖርተር